በመተማ ዮሐንስ በኩል 150 ሺህ የአሜሪካ ዶላር ወደ ሱዳን ሊወጣ ሲል ተያዘ።
ባሕር ዳር፡ መስከረም 10/2013ዓ.ም (አብመድ) ኢትዮጵያን ከሱዳን በሚያዋስነው ድንበር የመተማ ጉምሩክ በተደረገ ፍተሻ ወደ ሱዳን ሊወጣ የነበረ 150 ሺህ የአሜሪካ ዶላር በተደረገ ፍተሻ ሊያዝ መቻሉን የመተማ ዮሐንስ ከተማ አስተዳደር ፖሊስ ጽሕፈት ቤት ኃላፊ ዋና ኢንስፔክተር ማንደፍሮ አንለይ ገልጸዋል።ተጠርጣሪው በሕግ ጥላ ስር ውሎ ምርመራ እየተደረገበት ስለመሆኑምዋነ ኢንስፔክተር ማንደፍሮ አስታውቀዋል።የብር ኖቱን መቀየር ተከትሎ ሕገ ወጥ የገንዘብ ዝውውር ሊኖር ስለሚችል የፀጥታ አካሉ ከሕዝቡ ጋር በጋራ በመሆን የመከላከል ሥራውን ትኩረት ሰጥቶ እንደሚሠራም ኃላፊው ተናግረዋል።የመተማ ዮሐንስ ከተማ አስተዳደር ለሱዳን የሚዋሰን በመሆኑ ወደ ሀገር ውስጥ የሚገቡም ከሀገር የሚወጡም ሕገ ወጥ ገንዘቦችንና ሌሎች ድርጊቶችን የመቆጣጠር ሥራ እንደሚሠራ ኃላፊው አስታውቀዋል፡፡ ከሕዝቡ የሚደበቅ ነገር የሌለ በመሆኑ ኅብረተሰቡ ሕገ ወጥ ድርጊቶችን ሲመለከት ለፖሊስ ጥቆማ እንዲሰጥም ነው ዋና ኢንስፔክተር ማንደፍሮ ጥሪ ያቀረቡት።ዘጋቢ፡- ዳንኤል ወርቄ